Corneliu Olăroiu, bărbatul din Alba Iulia, care protestează împotriva preşedintelui Klaus Iohannis şi a şefei DNA, Laura Codruţa Kovesi, ţine în mâini o cutie de carton pe care scrie ”Jos Iohanis Kovesi”.

Bărbatul a declarat, luni, corespondentului MEDIAFAX, că nu face parte din niciun partid politic.

”Am venit să protestez în solidaritate cu cei de la Palatul Cotroceni, pentru jos Iohannis şi jos Kovesi, care ne-au distrus ţara şi fac cel mai mare rău românilor. Nu este un preşedinte să ţină cu toţi românii. El a făcut haosul din ţară şi trebuie tras la răspundere. Nu a ajutat poporul cu nimic. Am venit de o oră şi voi sta aici până mâine”, a declarat Corneliu Olariu.

El a spus că, spre deosebire de premierii Emil Boc şi Dacian Cioloş, Victor Ponta i-a dat ”ceva la pensie”.

Corneliu Olariu a afirmat, totodată, că nu ştie dacă îl vor însoţi şi alţii la protestul său, însă speră că ”oamenii de bine” o să i se alăture.

La Alba Iulia s-au organizat ample manifestări de proteste după adoptarea ordonanţei privind modificarea Codurilor penale.